Yellow Dellow Dessert …ร้านขนมเล็กๆในสยามสแควร์นี้เน้นขายขนมและเครื่องดื่มที่ทำจากมะม่วงเป็นหลักค่ะ ได้ยินว่าร้านนี้ได้รับความนิยมในหมู่นักท่องเที่ยวต่างชาติอยู่ไม่น้อย ก็นะ...คนไทยไปเมืองนอกยังชอบไปกินสตรอว์เบอร์รี่-เชอร์รี่ของเค้า ฝรั่งมาบ้านเราก็ตื่นเต้นเมื่อเห็นมะม่วงเหมือนกัน  ว่าไปแล้วงานนี้ไม่ใช่แต่ฝรั่ง เพราะคนไทยที่ชอบกินมะม่วงอย่างเราก็อยากไปลองกับเค้าบ้างล่ะค่ะ..

**-ทำเลที่ตั้ง/บรรยากาศ-**

ร้านนี้อยู่ตรงข้ามร้าน Watson ตรงจุดตัดระหว่างสยามสแควร์ซอย 1  และซอย 7 หน้าร้านเล็กนิดเดียว แต่ก็มีโต๊ะเก้าอี้ให้นั่งทั้งในร้านและด้านนอกร้าน ความที่ร้านมีขนาดเล็ก หลายๆเมนูก็เลยมีแปะป้ายไว้ว่าซื้อเป็น take home ได้นะจ๊ะ ..เผื่อใครไปตอนคนแน่นไม่มีที่นั่งจะได้ซื้อถือเดินกินไปได้ การตกแต่งในร้านเน้นธีมมะม่วงจริงจัง มีการเอาลูกมะม่วงพลาสติกมาวางเรียงประดับข้างฝาไว้เก๋ๆด้วย น่ารักดีค่ะ

**-เมนูที่ได้ลอง-**

● Coco Island (ราคา 95 บาท) – เมนูนี้ประกอบไปด้วยข้าวเหนียวราดน้ำกะทิ ไอศครีมมะม่วง วิปครีม และชิ้นมะม่วงสดหั่นลูกเต๋า เสิร์ฟมาในกะลามะพร้าวดูเก๋ไก๋ค่ะ ในแง่รสชาตินั้นไอศครีมจัดว่าโอเค มะม่วงกับวิปครีมก็รสตามธรรมชาติของมัน ติดอยู่ตรงข้าวเหนียวที่มาแบบจับเป็นก้อนค่อนข้างแน่นแข็ง ความรู้สึกเหมือนมูนมายังไม่ได้ที่ ทำให้สัมผัสเวลาเคี้ยวไม่นุ่มนวล ไม่หอมมันหัวกะทิแทรกซึมเข้าในเม็ดข้าวเหนียวเหมือนอย่างที่ควรจะเป็น ถ้าปรับปรุงเรื่องข้าวเหนียวได้จะฟินกว่านี้ค่ะ

● Wonder World (ราคา 95 บาท) – เมนูนี้ก็คือน้ำมะม่วงที่มีชิ้นแตงโม แคนตาลูป แตงไทย กีวี่ มะม่วง และวุ้นมะพร้าว ลอยอยู่ ท็อปด้วยวิปครีมและลูกเชอร์รี่เชื่อมด้านบน ...ฟังดูก็ทำไม่น่ายาก ไม่มีอะไรซับซ้อน แต่มันออกมาเป็นของหวานที่ให้รสชาติสดชื่นถูกใจทีเดียวค่ะ ชอบมากกว่าเมนูที่แล้วเยอะเลย

**-การบริการ-**

อันที่จริงพนักงานในร้านก็พูดจาสุภาพให้บริการดีไม่มีปัญหา มีที่อยากให้ปรับปรุงคืออยากให้มีน้ำเปล่าบริการสำหรับคนที่สั่งขนมด้วยน่ะค่ะ  คือก็เข้าใจว่าร้านเค้าขายพวกน้ำปั่นด้วย ก็อาจจะอยากให้สั่งเครื่องดื่มของทางร้าน แต่ในเมื่อสั่งขนมแล้ว ก็ไม่น่าจะมายด์ตรงจุดนั้นมากนะ (คือเราเป็นคนที่ชอบกินมะม่วง แต่ไม่ชอบน้ำมะม่วงน่ะค่ะ) ของที่นี่พอถามถึงน้ำเปล่าก็จะมีแต่ให้ซื้อเป็นขวดๆเลย ..จริงๆก็ไม่ได้แพงมาก แต่ถ้ามีน้ำเป็นถ้วยกระดาษเล็กๆให้ก็จะดูดีมีน้ำจิตน้ำใจขึ้นอีกเยอะ เหมือนซื้อใจลูกค้านะคะ

โดยรวมแล้วก็เป็นร้านนึงที่น่าจะถูกใจคนรักมะม่วง อยากได้ของหวาน + เครื่องดื่มแบบเน้นผลไม้ให้สดชื่น คนชอบกินมะม่วงแวะมาลองกันได้ค่ะ
 